# Bilibili

Bilibili (estilitzat bilibili, xinès tradicional: 嗶哩嗶哩, xinès simplificat: 哔哩哔哩, pinyin: bīlībīlī), és un lloc web xinés d'allotjament de vídeos amb seu a Shanghai. Cobreix la temàtica d'animació, còmics i jocs (ACG), on els usuaris poden enviar, vore i afegir comentaris superposats als vídeos. Bilibili utilitza Adobe Flash o HTML5 per a reproduir els vídeos enviats per l'usuari i allotjats per ell mateix o per fonts de tercers, amb un sistema de comentaris de desplaçament danmu. Des de mitjans de la dècada del 2010, Bilibili va començar a expandir-se a un públic més ampli des del seu nínxol de mercat original centrat en l'animació i els jocs, i s'ha convertit en una de les principals plataformes de transmissió de vídeo baix demanda de la Xina, programant reeixits documentals, espectacles de varietats i altres programes originals.
Bilibili hostatja vídeos sobre diversos temes, com ara anime, música, dansa, ciència i tecnologia, pel·lícules, drama, moda i Let's Play de videojocs, però també és conegut per les extenses paròdies d'estil kuso dels creadors de contingut subcultural. Bilibili ofereix un servei de transmissió en directe on l'audiència pot interactuar amb els streamers. A més dels vídeos, Bilibili també ofereix jocs, principalment jocs per a mòbils de temàtica ACG, com ara la versió xinesa de Fate/Grand Order.
El fundador de Bilibili, Xu Yi, va crear un lloc web prototip anomenat Mikufans.cn tres dies després de graduar-se a la universitat. Va rellançar el lloc web el 24 de gener de 2010 amb el nom de Bilibili. Més tard, el 2011, va fundar una startup, Hangzhou Huandian Technology, per a gestionar el desenvolupament i l'operació de Bilibili. Des de novembre de 2014, Chen Rui ha sigut el conseller delegat i president del consell d'administració de Bilibili.
El setembre de 2020, la companyia va llançar el seu primer satèl·lit de vídeo. El desembre del 2021, anunciaren la producció d'una cinquantena de títols de donghua i la intenció de distribuir-los al mercat internacional.

## Referències

* ↑ Chen, Yue; Gao, Qin; Rau, Pei-Luen Patrick «Understanding Gratifications of Watching Danmaku Videos – Videos with Overlaid Comments» (en anglès). Cross-Cultural Design Methods, Practice and Impact. Springer International Publishing [Cham], 9180, 2015, pàg. 153–163. DOI: 10.1007/978-3-319-20907-4_14.
* ↑ (2014) "Correlation analysis between user's emotional comments and popularity measures." a Advanced Applied Informatics (IIAIAAI). : 280–283, IEEE. DOI:10.1109/IIAI-AAI.2014.65
* ↑ (2015) "Understanding gratifications of watching danmaku videos–videos with overlaid comments." a International Conference on Cross-Cultural Design. : 153–163, Springer. DOI:10.1007/978-3-319-20907-4_14
* ↑ Li, Pei. «Sony invests $400 million in Chinese video site Bilibili». Reuters, 09-04-2020.
* ↑ Fathan, Muhammad Ukasyah. «Tutorial Bilibili, China's biggest anime site, covers the screen in user comments». Arxivat de l'original el 2021-12-06.
* 1 2 Lou, Xiaojing «哔哩哔哩吐槽动漫». CBN Weekly. Shanghai Media Group, 16, 30-04-2012. Arxivat de l'original el 2012-05-03. Arxivat 2012-05-03 a Wayback Machine.
* ↑ «Management | Bilibili» (en anglès). ir.bilibili.com. Arxivat de l'original el 7 juliol 2020. [Consulta: 7 juliol 2020].
* ↑ «B 站宣布 "哔哩哔哩视频卫星"成功发射 - 哔哩哔哩,B站,卫星 - IT之家». www.ithome.com. [Consulta: 2 novembre 2020].
* ↑ «Bilibili announces successful launch of its video satellite, first of its kind for a Chinese internet company» (en anglès americà). cnTechPost, 15-09-2020. Arxivat de l'original el 2020-09-26. [Consulta: 2 novembre 2020].
* ↑ Wit, Alex Dudok de. «Bilibili Unveils Slate Of Over 50 Animated Titles, Targets Overseas Market». Cartoon Brew, 06-12-2021. [Consulta: 6 desembre 2021].